Ivan Pecháň

Prof. MUDr. **Ivan Pecháň** DrSc. (* 29. apríl 1932, Trnava – † 12. október 2010, Bratislava), bol slovenský vedec, biochemik, pedagóg a lekár.

## Život
Narodil sa v Trnave v rodine MUDr. Alojza Pecháňa, lekára-internistu, primára a neskôr riaditeľa trnavskej nemocnice. Veľkú časť svojho detstva trávil v Modre u svojho starého otca, lekára
Dr. Ivana Bodického, známeho modranského ľudomila, ktorý mu od raného detstva vštepoval humanistické, panslavistické a národnobuditeľské tradície rodiny Bodických. Základné
a gymnaziálne vzdelanie nadobudol vo svojom rodisku v Trnave. Po maturite v roku 1950 začal študovať všeobecné lekárstvo na Lekárskej fakulte Univerzity Komenského v Bratislave.
Túžba po vedeckých poznatkoch ho doviedla hneď po promócii v roku 1956 na vtedajší Ústav pre biochémiu Lekárskej fakulty Univerzity Komenského v Bratislave
(neskôr Katedra biochémie LFUK. Vtedajší prednosta ústavu Prof. Dr.T.Niederland mu umožnil externú ašpirantúru na Ústave organickej chémie a biochémie ČSAV v Prahe u školiteľa J. Římana,
neskoršieho akademika a predsedu ČSAV. Externú ašpirantúru úspešne dokončil a obhájil roku 1963 na školiacom pracovisku v Prahe titulom kandidáta chemických vied (CSc.). Jeho vedecký rast
pokračoval absolvovaním dlhodobého pobytu v Spolkovej republike Nemecko v rokoch 19661968 na Fyziologickom ústave Univerzity Alberta Ludwiga
vo Freiburgu u Prof.Dr.A.Fleckensteina a vyvrchollil habilitáciou v roku 1968 na Lekárskej fakulte Univerzity Komenského v Bratislave,
kde ho menovali za docenta odboru biochémie. Doktorskú dizertačnú prácu obhájil pred celoštátnou komisiou v Prahe roku 1982 a stal sa doktorom chemických vied v odbore biochémia (DrSc.).
Normalizačné obdobie po roku 1968, kedy bol spoločensky, organizačne a vedecky diskriminovaný, ho nezlomilo a dokázal sa vďaka svojim morálnym a etickým zásadám odborne a občiansky uplatniť.
Roku 1986 opustil Katedru biochemie LFUK, kde pracoval plných tridsať rokov a prešiel na post primára Oddelenia klinickej biochémie (OKB) na Ústave kardiovaskulárnych chorôb (neskôr Slovenský ústav
srdcových a cievnych chorôb, teraz Národný ústav srdcových a cievnych chorôb, a.s.) v Bratislave, kde sa pustil do zvyšovania diagnostickej úrovne OKB a do vedecko-výskumnej práce, zameranej
na problematiku metabolizmu myokardu: protekcia srdca pri kardiochirurgii (antioxidačné látky, kreatínfosfát, karnitín). 
Roku 1991 sa s viacročným odstupom realizovalo jeho menovanie profesorom biochémie a klinickej biochémie na Univerzite Komenského.
Na OKB Ústavu kardiovaskulárnych chorôb (teraz Oddelenie laboratórnej medicíny Národného ústavu srdcových a cievnych chorôb, a.s.) v Bratislave pôsobil ako primár do roku 1999.
Láska k práci mu nedovolila odísť do dôchodku a preto ďalej intezivne pracoval na Národnom ústave srdcových a cievnych chorôb ako vedec a samostatný lekár – špecialista až do konca svojho života.

## Vzdelanie, akademicko-vedecké hodnosti a tituly
* 19501956: MUDr. – Lekárska fakulta Univerzity Komenského v Bratislave
* 1963: Kandidát chemických vied (CSc.), Praha
* 1968: Docent odboru biochémie, Bratislava
* 1982: Doktor chemických vied v odbore biochémia (DrSc.), Praha
* 1991: Profesor Univerzity Komenského v odbore biochémie a klinickej biochémie

## Odborná kariéra
* 19561968: odborný asistent Katedry biochémie Lekárskej fakulty Univerzity Komenského v Bratislave
* 19681986: docent Katedry biochémie Lekárskej fakulty Univerzity Komenského
* 19861998: primár Oddelenia klinickej biochémie (OKB) na Ústave kardiovaskulárnych chorôb (neskôr Slovenský ústav srdcových a cievnych chorôb, teraz Národný ústav srdcových a cievnych chorôb, a.s.) v Bratislave
* 19912000: externý vedúci Katedry klinickej biochémie Slovenskej postgraduálnej akadémie medicíny v Bratislave (teraz Slovenská zdravotnícka univerzita v Bratislave)
* 19992010: samostatný lekár – špecialista na Oddelení laboratórnej medicíny Národného ústavu srdcových a cievnych chorôb, a.s. v Bratislave

## Pedagogická činnosť
* 19561986: odborný asistent a docent Katedry biochémie Lekárskej fakulty Univerzity Komenského v Bratislave
* 19911996: externý profesor klinickej biochémie na Fakulte chemickej a potravinárskej technológie Slovenskej technickej univerzity
* 19921995: externý profesor funkčej a klinickej biochémie na Prírodovedeckej fakulty UK
* 19962001: externý profesor Fakulty zdravotníctva a sociálnej práce Trnavskej univerzity
* 19962002: externý profesor biochémie pre zahraničných poslucháčov Lekárskej fakulty Univerzity Komenského v Bratislave
* 19912010: externý profesor klinickej biochémie Slovenskej zdravotníckej univerzity v Bratislave
* 20012010: externý profesor Vysokej školy zdravotníctva a sociálnej práce sv. Alžbety v Bratislave

## Študijné pobyty
* 19581963: externý ašpirant Ústavu organickej chémie a biochémie ČSAV v Prahe
* 19661968: na Fyziologickom ústave Univerzity Alberta Ludwiga vo Freiburgu (SRN) (prof.Dr.A.Fleckenstein) v rámci štipendia nadácie Alexander von Humboldta
* 1985: Fyziologicky ústav Univerzity v Mníchove (prof.Dr E.Gerlach)
* 1992: Fyziologicky ústav Univerzity v Mníchove (prof.Dr E.Gerlach)

## Zameranie vedeckej práce
* metabolizmus a funkcia voľných nukleotidov v mozgu, srdci a v obličke na zvieracích modeloch a v klinických experimentoch (experimentálna alergická encefalomyelitída, skleróza multiplex, ischemicko-reperfúzne poškodenie)
* ochrana srdca počas kardio- a angiochirurgického výkonu (modelové zvieracie experimenty a klinické experimenty)
* sledovanie biochemických a imunologických parametrov u pacientov pred, počas a po transplantácii srdca (tvorba reaktívnych foriem kyslíka, antioxidačná kapacita, oxidácia lipoproteínov, vazoaktívne látky: endotelín-1, atriový a mozgový natriuretický peptid, pro- a anti-inflamačné cytokíny)

## Vedecko-publikačná činnosť
* odborné monografie a učebnice (autor a spoluautor)................... **24**
* publikácie v odborných časopisoch a zborníkoch (in extenso)..........**230**
* odborné prednášky a postery......................................... **viac ako 500**
* ocenenia: Ceny Literárneho fondu, Cena prof. Kostlivého, Cena rektora UK, ocenenia Slovenskej kardiologickej spoločnosti za publikačnú činnosť

## Iné odborné aktivity
* 19711984: vedecký tajomnik Slovenskej biochemickej spoločnosti
* 1994: predseda Slovenskej spoločnosti klinickej biochémie; čestný člen
* člen Vedeckej rady Národného ústavu srdcových a cievnych chorôb v Bratislave
* člen Komisie pre obhajoby doktorandských dizertačných prác z odboru biochémia a molekulárna biológia
* člen redakčných rád 4 odborných časopisov (1 zahraničný – Klin.biochemia a metabolizmus)
* čestný člen Českej spoločnosti klinickej biochémie
* čestný člen Slovenskej kardiologickej spoločnosti
* čestný člen Slovenskej spoločnosti pre biochémiu a molekulárnu biológiu
* člen Rakúskej spoločnosti klinickej chémie
* člen Humboltovho klubu v Slovenskej republike.
* expert Štátneho ústavu pre kontrolu liečiv v Bratislave

## Externé odkazy
*  Ivan Pecháň na stránkach Českej spoločnosti klinickej biochémie
*  prof.Dr. Jozef Čársky: Vývoj biochémie na Slovensku 1956-2006

Kategória:Slovenskí biochemici
Kategória:Slovenskí lekári
Kategória:Slovenskí pedagógovia
Kategória:Slovenskí vedci
Kategória:Osobnosti z Trnavy
Kategória:Slovenskí autori náučnej literatúry
Kategória:Slovenskí publicisti